Alisher Navoiy maqbarasi O‘zbekiston tomonidan kompleks tarzda obodonlashtiriladi

“Xabaringiz bor, o‘tgan hafta dushanba kuni hurmatli Prezidentimiz huzurida qurilish, turizm va sanoat sohalaridagi loyihalar taqdimoti o‘tkazildi. O‘sha taqdimotda ko‘rsatilgan bir loyihaga alohida to‘xtalmoqchiman. U ham bo‘lsa, Alisher Navoiy qabrini obod qilish ishlaridir.
Ma'lumki, Navoiy bobomizning qabri Afg‘oniston Islom Respublikasining Hirot shahrida. Bugungi kungacha bu joyga umuman e'tibor berilmagan edi.
Shu bois davlatimiz rahbari Alisher Navoiy maqbarasini obodonlashtirish vazifasini qo‘ygan edilar. Afg‘onistonda oxirgi yillardagi ijobiy o‘zgarishlar, O‘zbekiston Prezidenti tashabbuslari bilan ikki mamlakat o‘rtasida uyg‘ongan iliqlik va hamkorlik tufayli bu xayrli ish amalga oshadigan bo‘lib turibdi.
Loyihaga ko‘ra, u yerda faqat ta'mirlash yo tiklash ishlari emas, katta majmua qurish maqsad qilingan. Unda maqbaradan tashqari masjid, muzey, ayvonlar, avtoturargoh va bog‘lar bo‘ladi”, dedi Sherzod Asadov o‘z nutqida.
Eslatib o‘tamiz, 2020 yil 19 oktyabrda qabul qilingan, Alisher Navoiy tavalludining 580 yilligiga doir prezident qarorida mutafakkirning maqbarasini obodonlashtirish imkoniyatlarini o‘rganib chiqish vazifasi yuklatilgan edi.